EKH เปิดกลยุทธ์รับมือศก.ชะลอ ลุยขยายศูนย์รักษาโรคเฉพาะ ดันรายได้โตตามเป้า 5%
EKH เปิดกลยุทธ์รับมือศก.ชะลอ ลุยขยายศูนย์รักษาโรคเฉพาะ ดันรายได้โตตามเป้า 5%
18 มี.ค. 2563

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า จากการแพร่ระบาดหนักของไวรัส COVID-19 ทำให้บริษัทฯ ต้องปรับกลยุทธ์ในการดำเนินธุรกิจ เพื่อให้สอดรับกับสถานการณ์ที่เกิดขึ้น โดยยังคงมุ่งเน้นในเรื่องการขยายศูนย์บริการเฉพาะทางอื่น ๆ อาทิ ศูนย์หู ตา คอ จมูก, ศูนย์ทันตกรรม, ศูนย์ความงาม, ศูนย์กายภาพบำบัด เพื่อช่วยเพิ่มขีดความสามารถรองรับผู้ป่วยเฉพาะทางที่มีรายได้ค่าบริการต่อหัวที่สูงขึ้น อีกทั้งยังได้เพิ่มการให้บริการที่สอดคล้องกับภาวะการระบาดของ COVID-19 เช่น การออกหน่วยคัดกรอง และตรวจสุขภาพ
ทั้งนี้ บริษัทฯมั่นใจในศักยภาพการเติบโตของธุรกิจ โดยคาดว่ารายได้ปีนี้จะเติบโตไม่ต่ำกว่า 3-5 % จากปีก่อน ส่วนอัตรากำไรขั้นต้นคาดว่าจะอยู่ที่ระดับ 35-40% ขณะที่ภาพรวมผลการดำเนินงานในอนาคต จะยังคงสดใส  เนื่องจากได้รับอานิสงส์จากศูนย์กุมารเวชศาสตร์ และศูนย์ดูแลผู้สูงอายุที่ช่วยสนับสนุนการเติบโตระยะยาว
“กลยุทธ์การบริหารงานในตอนนี้ เพื่อให้สอดคล้องกับภาวะเศรษฐกิจที่ชะลอตัวจากผลกระทบจากการระบาดของไวรัสโควิด-19  บริษัทฯ จึงหันมาเน้นขยายศูนย์ให้บริการด้านต่าง ๆ อย่างต่อเนื่อง เพื่อรักษาฐานกำไร และรายได้ นอกจากนี้ยังได้เพิ่มการให้บริการออกหน่วยคัดกรอง. และตรวจสุขภาพ เพื่อให้สอดคล้องกับภาวะการระบาดของ COVID-19 ซึ่งในส่วนของบริษัทฯ เองต้องยอมรับว่าอาจได้รับส่งผลกระทบบ้าง  แต่โดยรวมถือว่าเชื่อว่าทุกอย่างเป็นไปตามเป้าหมาย โดยเฉพาะการขยายศูนย์บริการเฉพาะทางต่าง ๆ จะมีส่วนสำคัญทำให้ภาพรวมธุรกิจ และผลการดำเนินงานปีนี้เติบโตได้ตามแผนที่วางไว้” นายแพทย์อำนาจ กล่าว